
Dosar nr. 4/P/2012
                                 SECŢIA PENTRU PROCURORI
                                  HOTĂRÂREA NR. 6 P/20 iunie 2012

Pe rol soluţionarea acţiunii disciplinare formulată de Comisia de disciplină pentru procurori împotriva pârâtei I.L.M., procuror şef al Secţiei de urmărire penală a Parchetului de pe lângă Tribunalul G, având ca obiect săvârşirea abaterii disciplinare constând în exercitarea funcţiei, inclusiv nerespectarea normelor de procedură, din gravă neglijenţă, prevăzută de art. 99 lit. h) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare (art. 99 lit. t) în actuala reglementare).

La apelul nominal, făcut în şedinţă publică, a răspuns Inspecţia Judiciară, prin reprezentant – inspector judiciar L.V. şi pârâta procuror I.L.M., personal.
Procedura de citare legal îndeplinită.
S-a făcut referatul cauzei de către grefă, după care,

Pârâta procuror I.L.M. depune la dosarul cauzei biletul de ieşire din spital, făcând astfel dovada imposibilităţii de prezentare la termenul de judecată anterior. 
Preşedintele Secţiei aduce la cunoştinţa pârâtei procuror conţinutul, pe scurt, al acţiunii disciplinare şi abaterea disciplinară pentru care este cercetată şi o întreabă dacă doreşte amânarea cauzei, având în vedere starea de sănătate precară a acesteia.

Pârâta procuror arată că doreşte să fie audiată la acest termen de judecată.

Secţia a procedat la audierea pârâtei procuror I.L.M., cu privire la faptele reţinute în sarcina sa, declaraţia fiind consemnată în scris şi ataşată la dosarul cauzei.

În continuare, Secţia a acordat cuvântul părţilor în probaţiune.

Pârâta procuror arată că nu solicită probe în apărare. 
Inspectorul judiciar arată că nu solicită administrarea altor probe, în afara celor administrate în cursul cercetării disciplinare.
Nemaifiind alte cereri de formulat şi excepţii de invocat, Secţia apreciază cauza în stare de judecată şi acordă cuvântul părţilor pe fondul cauzei.
Având cuvântul, reprezentantul Inspecţiei judiciare solicită sancţionarea pârâtei procuror, întrucât faptele comise de aceasta, constând în exercitarea funcţiei cu gravă neglijenţă, întruneşte elementele constitutive ale abaterii disciplinare prevăzute de art. 99 lit. h) din Legea nr. 303/2004 privind statutul judecătorilor şi procurorilor republicată şi modificată (art. 99 lit. t din actuala reglementare).

Arată că latura obiectivă a abaterii disciplinare constă în nerespectarea, de către pârâta procuror, a dispoziţiilor legale privind competenţa materială, prevăzute de art. 13 alin.(1) lit. a) din Ordonanţa de Urgenţă nr. 43 din data de 04 aprilie 2002  privind Direcţia Naţională Anticorupţie, cât şi a prevederilor art. 210 Cod procedură penală care statuează că „Organul de urmărire penală (…) este dator să îşi verifice competenţa”.

Mai susţine reprezentantul Inspecţiei Judiciare că, potrivit art. 197 alin.(2) din Codul de procedură penală, dispoziţiile relative la competenţa după materie sunt prevăzute sub sancţiunea nulităţii absolute.

Totodată, arată că, pârâta procuror a întocmit referatul cu propunere de arestare preventivă a celor patru inculpaţi şi l-a înaintat împreună cu dosarul cauzei Tribunalului G, deşi infracţiunea reţinută în sarcina inculpatului M.I., de abuz în serviciu, prevăzută de art. 132  din Legea nr. 78/2000 raportat la art. 248 Cod penal şi 2481 Cod penal era de competenţa Direcţiei Naţionale Anticorupţie, raportat la cuantumul prejudiciului estimat,de peste 200.000 euro.

În motivarea propunerii de arestare preventivă a inculpatului M.I., pârâta procuror arată că „ pericolul social rezultă din atitudinea sfidătoare a acestuia, fiind inadmisibil ca angajat să dispună de bunurile societăţii cu rea credinţă, creând un prejudiciu de peste 10 miliarde lei”.
Apreciază că acţiunea culpabilă a pârâtei procuror, de încălcare a normelor de procedură penală, a avut drept consecinţă imediată privarea de libertate a celor 4 inculpaţi pe o perioadă de 7 zile.

Reprezentantul Inspecţiei judiciare învederează Secţiei că, îndreptarea erorii materiale, realizată de pârâta procuror după  şase zile, prin ordonanţa din data de 06 aprilie 2011, prin care a fost sesizată şi instanţa de judecată în acelaşi scop, respectiv al înlăturării din conţinutul încadrării juridice a art. 132  din Legea nr. 78/200 s-a făcut cu încălcarea dispoziţiile art. 195 Cod procedură penală, în sensul că aceasta este aplicabilă doar erorilor materiale evidente, din cuprinsul unui act procedural şi că eroarea, greşeala ori lipsa de concordanţă, trebuie să fie evidentă, adică vădită, neîndoielnică, atât de clară încât nu mai trebuie analizată şi dovedită.
Mai arată că,sub aspectul laturii subiective, această abatere disciplinară se comite cu forma de vinovăţie a gravei neglijenţe şi că pârâta procuror, în mod nescuzabil, nu a respectat dispoziţiile privind competenţa după materie. Această împrejurare rezultă, în opinia sa, din faptul că pârâta procuror, prin rezoluţia din data de 25 martie 2011  a confirmat începerea urmăririi penale faţă de M.I. pentru săvârşirea infracţiunii de abuz în serviciu contra intereselor publice şi complicate la înşelăciune, prevăzute de art. 248 Cod penal şi art. 26 raportat la art. 215 alin. 1, 2, 3 şi 5 Cod penal, iar ulterior, prin ordonanţa din data de 01 aprilie 2011, a dispus, în privinţa învinuitului M.I., schimbarea încadrării juridice a faptelor săvârşite, în situaţia în care a apreciat că se impune sesizarea instanţei de judecată în vederea arestării preventive, fapt ce reprezintă o gravă neglijenţă.
Faţă de cele expuse, inspectorul judiciar, solicită aplicare uneia dintre sancţiunile prevăzute de art. 100 din Legea nr. 303/2004 privind statutul judecătorilor şi procurilor, republicată şi modificată. 
Având cuvântul, pârâta procuror I.L.M., solicită respingerea acţiunii disciplinare întrucât, consideră că nu şi-a încălcat responsabilităţile specifice funcţiei şi că a depus toată diligenţa pentru îndreptarea erorii materiale.

Secţia constată închise dezbaterile şi reţine cauza în pronunţare.

SECŢIA PENTRU PROCURORI
Deliberând asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru procurori, la data de 08.05.2012, sub nr.4/P/2012 Comisia de disciplină pentru procurori a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art.100 din Legea nr.303/2004 privind statutul judecătorilor şi procurorilor, republicată, cu modificările şi completările ulterioare, pârâtei I.L.M., procuror şef secţie urmărire penală în cadrul Parchetului de pe lângă Tribunalul G, pentru săvârşirea abaterii disciplinare constând în exercitarea funcţiei, inclusiv nerespectarea normelor de procedură, din gravă neglijenţă , dacă fapta nu constituie infracţiune, prevăzută de art.99 lit. h) din Legea nr.303/2004 privind statutul judecătorilor şi procurorilor, republicată şi modificată, (art. 99 lit. t) în actuala reglementare).

În motivarea acţiunii disciplinare s-a reţinut, în esenţă, că pârâta procuror I.L.M., în calitate de şef secţie urmărire penală la   Parchetul de pe lângă Tribunalul G, a formulat o propunere de arestare preventivă lovită de nulitate absolută, fapt ce a condus la punerea în libertate a patru inculpaţi.
În drept,  comisia de disciplină pentru procurori  şi-a întemeiat acţiunea pe dispoziţiile art.98-101 din Legea nr.303/2004 privind statutul judecătorilor şi procurorilor, republicată şi modificată.

La termenul de judecată din data de 20.06.2012, a fost audiată pârâta procuror I.L.M.
În declaraţia dată în faţa Secţiei, pârâta procuror a învederat că, prin referatul din data de 01 aprilie 2011, a solicitat Tribunalului G luarea măsurii arestării preventive faţă de patru inculpaţi, printre care şi inculpatul M.I., cercetat pentru comiterea infracţiunilor prevăzute de art.132 din Legea nr.78/2000 raportat la art.248 şi art.2481 Cod penal.
Astfel, pârâta procuror I.L.M. a declarat că, datorită stării de oboseală şi a ritmului de lucru generat de complexitatea cauzei, efectuând schimbarea încadrării juridice a infracţiunii reţinute în sarcina învinuitului M.I., la data de 01 aprilie 2012, din eroare a făcut aplicarea dispoziţiilor art.132 din Legea nr.78/2000 şi nu pe cele ale art.13 Cod penal, referitoare la aplicarea legii penale mai favorabile, şi că această eroare s-a datorat greşitei utilizări a sistemului informatic. 
Totodată, pârâta procuror a susţinut că, această eroare materială nu a fost observată nici de apărătorii inculpatului M.I. şi nici de către instanţa de judecată, care, de altfel, a admis propunerea de arestare preventivă formulată în cauză şi a dispus arestarea preventivă a celor patru inculpaţi.  

 Analizând actele şi lucrările existente la dosar, Secţia pentru procurori reţine următoarea situaţie de fapt:
 La data de 23.03.2011 pârâtei procuror I.L.M. i-a fost repartizat, spre supraveghere, dosarul nr. …/P/2011 al Parchetului de pe lângă Tribunalului G, privind pe învinuiţii M.I.,  M.B.M.,   P.E.A. şi  N.Gh. T.
În cauză, pârâta procuror I.L.M. a efectuat acte procedurale , respectiv a confirmat, la data de 25.03.2011, începerea urmăririi penale faţă de cei patru învinuiţi, după cum urmează: pentru învinuitul M.I. pentru săvârşirea infracţiunilor prevăzute de art.248 Cod penal şi art.26 Cod penal raportat la art.215 alin.1,2,3,5 Cod penal, pentru învinuitul M.B.M. pentru săvârşirea infracţiunii prevăzute de art. 215 alin.1,2,3,5 Cod penal, iar pentru învinuita P.E.A. pentru săvârşirea infracţiunii prevăzute de art.26 Cod penal raportat la  art. 215 alin.1,2,3,5 Cod penal .

La data de 31. 03. 2011, organele de cercetare penală au procedat la reţinerea celor patru învinuiţi, pentru 24 ore.

La data de 01.04.2011, pârâta procuror, analizând probatoriul administrat în cauză,  a dispus,  prin ordonanţă, schimbarea încadrării juridice a faptelor reţinute în sarcina celor patru învinuiţi, după cum urmează: a reţinut în sarcina învinuitului M.B.M. săvârşirea infracţiunii prevăzute de art.215 alin.1,2,3,5 Cod penal, în sarcina învinuitei               P.E.A. săvârşirea infracţiunii prevăzute de art.26 Cod penal raportat la  art.215 alin.1,2,3,5 Cod penal, iar în sarcina învinuitului M.I. săvârşirea infracţiunilor prevăzute de art.248 Cod penal, art.2481 Cod penal şi art.132 din Legea nr.78/2000.  
La aceeaşi dată, pârâta procuror I.L.M. a pus în mişcare acţiunea penală faţă de aceştia, pentru infracţiunile mai sus arătate şi a  solicitat Tribunalului G luarea măsurii arestării preventive, pe o durată de 29 zile. 
Referitor la  activitatea infracţională a inculpatului M.I., în referatul întocmit, pârâta procuror a reţinut că acesta,  în calitate de director la Baza de Aprovizionare R., din cadrul Societăţii Naţionale a Lignitului O. S.A.    T.J., având drept de decizie pentru încheierea contractelor de livrare a produselor petroliere către terţi, a aprobat o notă de comandă pentru 1.500.000 litri motorină către firma  unuia dintre ceilalţi inculpaţi, fără a efectua un minimum de verificări şi a respecta cadrul legal.
         În baza contractului astfel încheiat, a fost ridicată motorină, în valoare de 1.037.721 lei, biletele la ordin depuse spre decontare fiind refuzate la plată pentru lipsă de disponibil în cont.


Propunerea de arestare, astfel formulată, a fost admisă de  Tribunalul G, prin încheierea nr.17 din data de 04 aprilie 2011, pronunţată în dosarul nr. …./…/2011 dispunându-se arestarea preventivă a celor patru inculpaţi.
 În cauză Ministerul Public a fost  reprezentat de pârâta procuror I.L.M. 
  Ulterior admiterii propunerii de arestare preventivă, la data de 06 aprilie 2011, pârâta procuror, sesizând că, în mod greşit, a reţinut în sarcina inculpatului M.I. săvârşirea infracţiunii prevăzute de art.132 din Legea nr.78/2000, a dispus, prin ordonanţă, îndreptarea erorii materiale strecurate în actele procedurale întocmite la data de 01.04.2011, în dosarul nr. …/P/2011, respectiv în ordonanţa de schimbare a încadrării juridice, ordonanţa de punere în mişcare a acţiunii penale şi în  referatul cu propunere de arestare preventivă, în ceea ce îl priveşte pe inculpatul M.I., în sensul înlăturării dispoziţiilor art.132 din Legea nr.78/2000.

Prin aceeaşi ordonanţă, pârâta procuror a solicitat şi Tribunalului G îndreptarea aceleiaşi erori materiale, strecurate în încheierea nr.17/04.04.2011 pronunţată în dosarul nr. …./…/2011.


Prin încheierea din Camera de Consiliu, din data de 06.04.2011, Tribunalul G a admis cererea de îndreptate a erorii materiale formulată de Parchetul de pe lângă Tribunalul G şi a dispus înlăturarea dispoziţiilor art.132 din Legea nr.78/2000 în ceea ce îl priveşte pe inculpatul M.I..
         Împotriva încheierii din data de 04.04.2011 a Tribunalului G, prin care a fost admisă propunerea de arestare preventivă, au declarat recurs cei patru inculpaţi.

 
Judecând recursului inculpaţilor, Curtea de Apel C., prin încheierea nr. 73, din data de 11 aprilie 2011, pronunţată în dosarul nr. …/…/2011, a constatat că propunerea de arestare preventivă a fost făcută de un organ necompetent din punct de vedere material.


 Pentru a hotărî astfel, Curtea de Apel C. a reţinut că prejudiciul  estimat, reţinut în cauză, depăşea suma de 200.000 euro, situaţie în care pentru infracţiunea prevăzută de art. 132 din Legea nr. 78/2000 competenţa aparţinea Direcţiei Naţionale Anticorupţie. 

Din aceste considerente, Curtea de Apel C. a constatat că încheierea pronunţată de instanţa de fond este lovită de nulitate absolută, în condiţiile art. 197 alin.(2) Cod procedură penală, a casat-o şi, rejudecând, a respins propunerea de arestare preventivă formulată de pârâta procuror I.L.M., a dispus revocarea măsurii arestului preventiv şi punerea de îndată în libertate a celor patru  inculpaţi.

La data de 04 august 2011, prin ordonanţa nr. …/P/2011, pârâta procuror I.L.M. a dispus declinarea competenţei de soluţionare a cauzei în favoarea Direcţiei Naţionale Anticorupţie – Serviciul Teritorial C., arătând că, în speţă prejudiciul se ridică la suma de 250000 euro şi există indicii în sensul că inculpatul M.I. ar fi obţinut un folos prin încheierea contractului încheiat la data de 26.08.2010 între SNLO S.A. –Baza de Aprovizionare R. şi S.C.L.S.R.L.
          Prin Ordonanţa nr. …/2011 din data de 11 octombrie 2011 a Direcţiei Naţionale Anticorupţie - Biroul teritorial T. J., s-a dispus  scoaterea de sub urmărire penală a inculpatului M.I., pentru săvârşirea infracţiunii prevăzute de art. 132 din Legea nr. 78/2000 raportat la art. 248, 2481 Cod penal, precum şi neînceperea urmăririi penale faţă de acelaşi inculpat, pentru infracţiunea prevăzută de art. 254 Cod penal, raportat la art. 6 din Legea nr. 78/2000. S-a dispus totodată declinarea competenţei de soluţionare a cauzei în favoarea Parchetului de pe lângă Tribunalul G.
          Ulterior, prin rezoluţia din data de 17 ianuarie 2012  a Procurorului General al Parchetului de pe lângă Înalta Curte de Casaţie şi Justiţie s-a dispus preluarea cauzei de către procurorii din cadrul Secţiei de urmărire penală şi criminalistică a acestei unităţi de parchet.  

Pentru a reţine această situaţie de fapt, Secţia pentru procurori a avut în vedere declaraţiile pârâtei procuror I.L.M., date atât în cursul cercetării disciplinare cât şi în faţa Secţiei, cât şi înscrisurile existente la dosar.
Totodată, Secţia reţine că pentru a fi angajată răspunderea disciplinară a pârâtei procuror I.L.M., trebuie îndeplinite, cumulativ, condiţiile răspunderii disciplinare, care sunt aceleaşi pentru oricare din formele răspunderii juridice şi privesc calitatea de persoană, parte a unui raport de muncă, de serviciu sau de funcţie, existenţa unei fapte ilicite, săvârşirea acesteia cu vinovăţie, producerea unui rezultat dăunător şi legătura de cauzalitate dintre fapta ilicită şi rezultatul dăunător.

Secţia pentru procurori, analizând probele administrate în cauză, constată că fapta pârâtei procuror I.L.M. nu întruneşte elementele constitutive ale abaterii disciplinare constând în exercitarea funcţiei, inclusiv nerespectarea normelor de procedură, din gravă neglijenţă, dacă fapta nu constituie infracţiune, prevăzută de art. 99 lit. h) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.
În considerarea elementelor care definesc conţinutul abaterii disciplinare reglementată de art. 99 lit. h) din Legea nr.303/2004 privind statutul judecătorilor şi procurorilor, cu modificările şi completările ulterioare, se impune a fi avute în vedere subzistenţa cumulativă, a elementelor specifice acestei abateri disciplinare, constând în existenţa unei conduite culpabile a magistratului în exercitarea funcţiei, inclusiv sub aspectul încălcării normelor de procedură cât şi din perspectiva îndeplinirii condiţiei gravei neglijenţe.
Referitor la cea dintâi condiţie, care se circumscrie laturii obiective a abaterii disciplinare prevăzută de art. 99 lit. h) din Legea nr.303/2004 privind statutul judecătorilor şi procurorilor, cu modificările şi completările ulterioare, starea de fapt reţinută de Secţie nu evidenţiază încălcarea de către pârâta procuror I.L.M. a responsabilităţilor specifice funcţiei, sau o încălcare a normelor de procedură, concretizate în cerinţa imperativă, stipulată de  art. 210 Cod procedură penală, care reglementează că: „organul de urmărire penală…este dator să-şi verifice competenţa.” 
Aceasta întrucât, deşi a reţinut în sarcina inculpatului M.I. săvârşirea infracţiunii prevăzută de art.132 din Legea nr.78/2000, nici în ordonanţa de schimbare a încadrării juridice şi nici în referatul prin care a solicitat arestarea preventivă, nu a expus argumente din care să rezulte că inculpatul M.I., prin conduita sa ilicită, ar fi obţinut, pentru sine sau pentru altul, vreun avantaj patrimonial sau nepatrimonial.

Din punct de vedere subiectiv, grava neglijenţă, ca formă de vinovăţie, implică acele greşeli care au un caracter evident, neîndoielnic şi cărora le lipseşte orice justificare, fiind în vădită contradicţie cu dispoziţiile legale.

Reţinerea acestei forme de vinovăţie se face raportat la modelul criteriului adoptat în dreptul civil, care este unul obiectiv,completat şi cu elemente de ordin subiectiv ce ţin de circumstanţele concrete care decurg din locul, timpul, împrejurările în care a fost comisă fapta, calităţile şi pregătirea autorului.

În doctrină şi în jurisprudenţa civilă s-a conturat un astfel de criteriu obiectiv prin admiterea unui tip abstract care să constituie un model de comparaţie, respectiv cel al „omului diligent”.

Aplicând acest criteriu obiectiv la segmentul de activitate pe care îl presupune înfăptuirea actului de justiţie, etalonul ar trebui să fie cel al „magistratului diligent” care acţionează cu grijă faţă de interesul public de înfăptuire a justiţiei şi de apărare a intereselor generale ale societăţii, care îşi subordonează comportarea sa exigenţelor ce decurg din îndatoririle profesionale şi normele deontologice  pe care trebuie să le respecte.

Or, în cauza dedusă judecăţii, nu s-a demonstrat că pârâta procuror I.L.M. ar fi reţinut în sarcina inculpatului M.I., nici mod voit şi nici ca o consecinţă a încălcării responsabilităţilor specifice funcţiei, săvârşirea infracţiunii prevăzute de art. 132 din Legea nr.78/2000, pentru a determina astfel incidenţa normelor imperative, sancţionatorii, reglementate de art.197 Cod procedură penală şi, în consecinţă, a determina punerea în libertate a celor patru inculpaţi arestaţi de Tribunalul G.
Reţinând acest aspect, Secţia are în vedere că, până la momentul formulării propunerii de arestare preventivă, din materialul probator administrat în cauză nu rezulta existenţa unor indicii în sensul că inculpatul M.I., prin conduita sa ilicită, ar obţinut, pentru sine sau pentru altul, vreun avantaj patrimonial sau nepatrimonial. De altfel, în adresa de înaintare a propunerii de arestare preventivă către Tribunalul G ( fila 21 dosar CDP) nu se face referire la infracţiunea prevăzută de art. 132 din Legea nr.78/2000, reţinută în sarcina inculpatului M.I..
De asemenea, din probele administrate în cauză, Secţia pentru procurori reţine că neglijenţa manifestată de pârâta procuror I.L.M. în exercitarea atribuţiilor de serviciu nu prezintă gravitatea avută în vedere de legiuitor pentru a putea atrage răspunderea disciplinară şi va respinge acţiunea formulată de Comisia de disciplină pentru procurori împotriva acesteia.
Văzând şi dispoziţiile art.48 şi art.49 alin.(2) din Legea nr.317/2004, cu modificările şi completările ulterioare,
                               PENTRU ACESTE MOTIVE,

                                       ÎN NUMELE LEGII
    




 HOTĂRĂŞTE:

Respinge acţiunea disciplinară formulată de Comisia de disciplină pentru procurori împotriva doamnei I.L.M. - procuror în cadrul Parchetul de pe lângă Tribunalul G, ca neîntemeiată.

Cu drept de recurs în termen de 15 zile de la comunicare la Completul de 5 judecători al Înaltei Curţi de Casaţie şi Justiţie.


Pronunţată în şedinţă publică astăzi, 20 iunie 2012.

